POGLEDAJTE VIDEO:

- Zbog sumnje da bi se moglo raditi o \u017eeni koja je nestala 2000. godine i zbog sumnje na\u00a0mogu\u0107e kazneno djelo ubojstva u subotu u ve\u010dernjim satima uhi\u0107ena je 45-godi\u0161njakinja sa \u0161ireg podru\u010dja op\u0107ine Male Subotice - rekao nam je Nenad Risek, glasnogovornik PU me\u0111imurske.\u00a0

Kazao je da je mrtvo tijelo prevezeno na patologiju \u017dupanijske bolnice u \u010cakovcu gdje \u0107e se obaviti obdukcija.

Podsjetimo, policija je na obavijesni razgovor pozvala mu\u0161karca i \u017eenu. Nakon toga, mu\u0161karac je pu\u0161ten, a \u017eenu se sumnji\u010di za ubojstvo \u017eene prona\u0111ene u zamrziva\u010du. Cijelo selo, Me\u0111imurska \u017eupanija, ali i \u010ditava Hrvatska su zgro\u017eeni ovim monstruoznim \u010dinom. Da li policija jo\u0161 tra\u017ei oru\u017eje kojim je najvjerojatnije po\u010dinjeno ubojstvo, za sada nam nisu htjeli re\u0107i, ali iz obiteljske ku\u0107e \u010dulo se glasno \u0161temanje, odnosno\u00a0razbijanje zidova, \u0161to daje naslutiti\u00a0da je oru\u017eje kojim je ubijena nesretna \u017eena, mo\u017eda sakriveno negdje u ku\u0107i.

U policiji ka\u017eu da \u0107e se nakon obdukcije znati uzrok smrti kao i identitet osobe prona\u0111ene u zamrziva\u010du njezine obiteljske ku\u0107e.\u00a0

Sumnja se da je ubijena \u017eena Jasmina Domini\u0107, nestala prije 19 godina.

Portal eMe\u0111imurje pi\u0161e kako neslu\u017ebeno doznaju da je uhi\u0107ena Jasminina sestra\u00a0S.D. iz Palovca.

POGLEDAJTE VIDEO:

Tijelo \u017eene prona\u0111eno je u zamrziva\u010du obiteljske ku\u0107e u Palovcu u Novoj ulici.

No, mje\u0161tani cijele Nove ulice uglavnom za sada jo\u0161 nerado pri\u010daju o tom monstruoznom doga\u0111aju. Od njih doznajemo da je u vrijeme nestanka\u00a0Jasmina \u017eivjela u ku\u0107i s nekoliko godina starijom sestrom, otac je radio u Sloveniji, a majka u Njema\u010dkoj.\u00a0

- Jasmina je bila jako dobra djevojka. Oti\u0161la je u \u0161kolu u Zagreb i radila jedno vrijeme preko student servisa i onda je odjednom nestala. \u010cini mi se da je njezin nestanak slu\u017ebeno bio prijavljen 3 - 4 godine nakon \u0161to je nestala. Njezin otac koji je preminuo prije nekoliko godina, bio bi sve dao da je mogao saznati \u0161to joj se dogodilo. Njezina sestra je ostala trudna jo\u0161 kao maloljetna i rodila je izvanbra\u010dnu k\u0107er koja se nedavno udala. Ljudi prepri\u010davaju da je upravo njezin suprug prona\u0161ao Jasminin le\u0161 u zamrziva\u010du. Znam da su imali dva zamrziva\u010da, jednog ispod stepenica koje vode u stan u potkrovlju, a drugi je bio u podrumu. Ne znam u kojem je prona\u0111ena, ni ni\u0161ta drugo oko toga - rekao je jedan od susjeda pokojne Jasmine.\u00a0

Susjedi su vidjeli, ka\u017eu, da je oko 11 sati do\u0161la Hitna, a ubrzo i mrtva\u010dki auto, te su odmah povezali da se najvjerojatnije radi o Jasmini. Potom su dvori\u0161te i ku\u0107u okupirali policajci i inspektori, te ljudi u 'bijelom'\u00a0koji su zapo\u010deli s o\u010devidom i kriminalisti\u010dkim istra\u017eivanjem. Osim Jasminine ne\u0107akinje, u obiteljskoj ku\u0107i \u017eive njezina sestra sa suprugom i dvoje maloljetne djece, te Jasminina majka koja radi u inozemstvu.

- Mislim da je prona\u0111ena u zamrziva\u010du u podrumu. Jasmina nije bila visoka, a ni jaka, pa pretpostavljamo da je nije bilo te\u0161ko strpati u zamrziva\u010d. Grozimo se, jer oni su sve vrijeme \u017eivjeli u toj ku\u0107i, a katkada i prolazili pokraj njega. Da li je zet mo\u017eda i\u0161ao po meso ili \u0161to je tra\u017eio po zamrziva\u010du, ne znamo to\u010dno. Naje\u017eimo se kad samo i pomislimo na to - ka\u017eu mje\u0161tani ulice u kojoj je Jasminina obiteljska ku\u0107a.

\u00a0

- Kako smo \u010duli isklju\u010dena im je struja u ku\u0107i i po\u010delo je jako smrdjeti. Netko je oti\u0161ao provjeriti u zamrziva\u010d i prona\u0161li su tijelo zamotano u celofan - rekao je drugi susjed.